वाणिज्य एवं उद्योग मंत्रालय
भारत ‘ही’ यूएई कंपनियों का गंतव्य है- श्री पीयूष गोयल
‘विश्वास’ भारत-यूएई संबंध की व्याख्या करता है
कोविड के दौरान हम एक-दूसरे के लिए काम करने वाले भाई थे
‘अवसरों की भूमि-भारत में आकर यहां का अनुभव लें’
श्री गोयल ने यूएई में भारतीय प्रौद्योगिकी संस्थान  की स्थापना करने के लिए विजन दृष्टिकोण साझा किया
केंद्रीय वाणिज्य एवं उद्योग, उपभोक्ता मामले एवं खाद्य तथा सार्वजनिक वितरण और कपड़ा मंत्री श्री पीयूष गोयल ने संयुक्त अरब अमीरात  के व्यवसाय समुदाय को उन व्यवसाय अनुकूल नीतियों तथा अवसरों, जो उभरता भारत वैश्विक कंपनियों को प्रस्तुत कर रहा है, का लाभ उठाने के लिए आमंत्रित किया। श्री गोयल ने कहा, ‘‘भारत जिस प्रकार की लागत तथा विश्वास लाभ प्रस्तुत कर रहा है, उसे देखते हुए यह भारत में निवेश करने का सही समय है। साझीदारों के रूप में, हम एक दूसरे के आर्थिक भविष्य को सुरक्षित कर सकते हैं तथा कोविड के बाद की दुनिया में हमारी साझीदारी को सुदृढ़ बना सकते हैं।’’
श्री गोयल दुबई में एक्सपो 2020 के भारत सम्मान दिवस समारोह के अवसर पर बोल रहे थे।
उन्होंने कहा ‘‘मेरा मानना है कि हम अब आगे आने वाले वर्षों के दौरान वृद्धि तथा विकास के शिखर की ओर हैं। भारत प्रतिभा तथा निवेशक अनुकूल नीतियों को प्रस्तुत करता है। अधिकांश सेक्टरों में, एफडीआई 100 प्रतिशत खुला है। हमारे पास उत्पादन से जुड़ी प्रोत्साहन स्कीम  तथा मेक इन इंडिया नीति, व्यवसाय करने की सुगमता उपलब्ध कराने के हमारे प्रयास जैसे उद्योग को बढ़ावा देने के लिए कई नई पहलें हैं, जो कुल मिला कर हमारे लोगों के लिए जीवन जीने की सरलता प्रदान करेंगे।
श्री गोयल ने कहा कि ‘‘वैश्विक समुदाय को मैं कहता हूं, ‘अवसरों की भूमि-भारत में आकर यहां का अनुभव लें।’ आइये, हम एक साथ विकसित हों, एक साथ परिवर्तित हों, एक साथ रूपांतरित हों, क्योंकि एक साथ मिलकर हम किसी भी प्रकार की बाधा पर विजय प्राप्त कर सकते हैं और किसी की भी कल्पना से परे विशाल लक्ष्यों तथा टारगेट को हासिल कर सकते हैं।’’
श्री गोयल ने कहा कि नया भारत निडर और आत्म-विश्वास से भरपूर है जहां हम प्रत्येक भारतीय की समृद्धि देखना चाहते हैं। श्री गोयल ने कहा, ‘‘अगले 25 वर्षों में भारत एक मजबूत और समावेशी भारत का प्रतीक होगा।’’
उन्होंने कहा, ‘विश्वास’ भारत-यूएई संबंध की व्याख्या करता है। श्री गोयल ने कहा, ‘‘हमारे संबंध जीवंत बने रहेंगे और मजबूती से आगे बढ़ते रहेंगे।’’
श्री गोयल ने कहा, ‘प्रधानमंत्री श्री नरेन्द्र मोदी और महामहिम शेख मोहम्मद बिन जायद अल नहयान जिस विशेष साझीदारी को साझा करते हैं, वह ऐतिहासिक है। यह शाश्वत मित्रता का बंधन है जो विश्वास का प्रतीक है और हम अपनी अर्थव्यवस्थाओं की पूरक प्रकृति के कारण प्राकृतिक साझीदार हैं तथा बढ़ता व्यापार हमेशा उस तालमेल को प्रदर्शित करेगा जो दोनों देशों के बीच है और यह हमारे रिश्ते को और अधिक प्रगाढ़ बनाता जाएगा।’’
उन्होंने यह भी कहा, ‘‘हमारे साझा विजन, जिसने नए अवसरों को जन्म दिया है, में एक संयुक्त अरब अमीरात में भारतीय प्रौद्योगिकी संस्थान  की स्थापना करने के प्रति हमारी प्रतिबद्धता है।’’
सरकार के सहयोग के मुद्दे पर, श्री गोयल ने कहा कि दोनों ही सरकारें एक-दूसरे की सहायता करती हैं। उन्होंने कहा, ‘‘कोविड के दौरान हम एक-दूसरे के लिए काम करने वाले भाई थे।’’
श्री गोयल ने कहा, ‘‘व्यापक आर्थिक साझीदारी समझौता  दोनों ही देशों के लोगों की भलाई के लिए हर प्रकार से लाभप्रद समझौता है।
दुबई एक्सपो की अपार सफलता पर प्रतिक्रिया देते हुए श्री गोयल ने कहा कि एक्सपो 2020 प्रतिकूल परिस्थितियों पर साहस की जीत है। उन्होंने कहा, ‘इस एक्सपो को इतिहास में एक यादगार अध्याय के रूप में दर्ज किया जाएगा जहां दो भाई एक-दूसरे के करीब आए। यह संपन्न हो जाएगा लेकिन यादें हमेशा बनी रहेंगी। भारत पैवेलियन एक स्थायी ढांचा बनने जा रहा है, इसे तोड़ा नहीं जा रहा है। यह हमारे दोनों देशों की सामूहिक भलाई के लिए काम करने का प्रतीक साबित होगा।’’
एक्सपो 2020, दुबई के सबसे बड़े तथा सर्वाधिक प्रतिष्ठित मंडपों में से एक भारत पैवेलियन में पिछले वर्ष एक अक्तूबर को इसके उद्घाटन के बाद से 1.6 मिलियन से अधिक लोग इसका अवलोकन कर चुके हैं। भारत पैवेलियन का उद्घाटन श्री पीयूष गोयल द्वारा किया गया था।
एक्सपो 2020, दुबई 31 मार्च को संपन्न हो रहा है।
एक्सपो 2020, दुबई स्थित भारत पैवेलियन के बारे में और अधिक जानने के लिए कृपया विजिट करें:
वेबसाइट - https://www.facebook.com/indiaatexpo2020/
फेसबुक - . https://www.facebook.com/indiaatexpo2020/
इंस्टाग्राम . https://www.instagram.com/indiaatexpo2020/
ट्वीटर . https://twitter.com/IndiaExpo2020?s=09
लिंकेडिन . https://www.linkedin.com/company/india-expo-2020/?viewAsMember=true
यूट्यूब https://www.youtube.com/channel/UC6uOcYsc4g_JWMfS_Dz4Fhg/featured
केओओ . https://www.kooapp.com/profile/IndiaExpo2020